Annatjie Myburgh se lyk gevind – praag.co.za
Annatjie Myburgh se lyk gevind
Die soektog na Annatjie Myburgh, die Laeveldse vrou wat 'n week gelede verdwyn het, het vanoggend vroeg geëindig toe haar lyk gevind is. Volgens 'n inskrywing op die Facebook-groep Bid vir Annatjie Myburgh deur kaptein Pieter Smit, "is Annatjie se liggaam ontdek". Sy volledige boodskap lui:
"Môre almal. Dis met leedwese en hartseer dat ek u moet inlig dat Annatjie se liggaam ontdek is. Die familie is reeds vroeër in kennis gestel. Inligting aangaande twee verdagtes is ontvang en deur die SAPD in samewerking met veiligheidsrolspelers opgevolg. Die eerste verdagte is reeds in hegtenis geneem. Pogings om die tweede verdagte in hegtenis te neem het nie geslaag nie, maar die ondersoekspan sal nie rus alvorens hy aangekeer is nie. Van my en al die lede ons opregte jammerte aan die familie. Dankie vir u hulp en ondersteuning. Kaptein Pieter Smit."
Boodskappe van meegevoel het onmiddellik vanaf die byna 10 ooo lede van die Bid vir Annatjie Myburgh-groep op Facebook begin instroom. Vele gebruikers bid vir Annatjie se gesin, maar ander "sien ook rooi deur die trane" en wil by die hof gaan betoog as die beweerde moordenaar vir die saak voorkom.
Skrywer praagGepubliseer op 19 Junie 2016 Kategorieë Afrikaanse nuus, Nuus, Suider-AfrikaSleutelwoord Annatjie Myburgh, Laeveld, moord, vermiste vrou